Sonja Mikkelsen (S), 1999-04-28:
Det har været tænkt som et forsøg på at lægge frem, hvordan man kan løse en konkret opgave med at skabe en fornuftig trafikforsyning i et område, som er i rivende udvikling.
Og det svar, som regeringen har givet på det problem, er klart og velbegrundet med det lovforslag, som ligger her.
Så jeg håber, at det ender med, at vi faktisk, når vi får tingene tygget igennem, kan nå frem til at vedtage det her lovforslag med et meget bredt flertal.
Jeg hørte oven i købet en vis åbenhed fra fru Margrete Auken over for at medvirke til at kunne gennemføre i hvert fald dele af lovforslaget, og det synes jeg faktisk var meget positivt, for det er selvfølgelig et udtryk for, at man også i venstre side af salen anerkender, at der kan være trafikforhold, som kræver, at man finder en mere fremtidsorienteret løsning.
Jeg tror, hr. Svend Heiselberg - og måske også andre med hr. Svend Heiselberg - fuldstændig overser, at vi er ved at knytte Herning til motorvejssystemet, og det gør vi med rute 15.
Vi er i fuld gang med at udbygge rute 15 med en helt ny motorvej på strækningen mellem Århus og Herning, og vi bygger fra begge ender, og vi har pengene.
Vi mangler en lille strækning midt på, men det er vi jo i gang med at afklare i forbindelse med linjevalget med hensyn til passagen af Silkeborg.
Og det, der er vigtigt at sige i den sammenhæng, er jo, at nu er det ikke alene et spørgsmål om én vej til Herning, men faktisk et spørgsmål om vej nummer to af højklassekvalitet til Herning.
Vi har valgt en ny vej frem for at genbruge den eksisterende vej af trafiksikkerhedsmæssige grunde, for især her er der jo det hensyn at tage, at man i Midtjylland har meget landbrug, hvor man kører med mange langsomtgående køretøjer, og dér er det en fordel at få den almindelige trafik skilt fra den mere langsomtgående trafik, og det er altså det, der sker ved, at vi anlægger en ny vej frem for at genbruge den nuværende vej.
Det kan måske også være i hvert fald en del af svaret til hr. Ole M. Nielsen.
Den vejstandard, der vælges her, tilgodeser så rigeligt det behov, der er i forhold til de trafikmængder, der er, også i forhold til de trafikmængder, der forventes frem mod 2010.
Og det er baggrunden for, at det lige præcis er den vejstandard, der er valgt, og den kombination af tosporede og firesporede veje, der er valgt.
I sidste uge havde jeg den fornøjelse at deltage i et offentligt møde i Struer, og det var faktisk ret tankevækkende.
Der var vel 60-70 mennesker, og de kom fra forskellige dele af samfundslivet og havde forskellige meninger om trafikudviklingen i det vestjyske, men der var noget, der gik igen, og det var, at de var meget optaget af at få en cykelsti på rute 11.
Den ville koste 1, 2 eller måske 3 mio. kr., hvis det skulle gå højt,
og den mente de faktisk var ret væsentlig at få igennem.
Til gengæld kunne de ikke se, hvad de skulle med unødvendig meget asfalt, som ikke tilgodeser et egentligt trafikbehov.
Den standard, vi lægger op til her, betyder faktisk, at vi tilgodeser trafikbehovet mange år frem i tiden, men samtidig, at vi ikke lægger unødig vejkapacitet ud, som ikke tjener et egentligt formål.
Så vi tilgodeser i høj grad det midtvestjyske behov for trafikforsyning med rute 15, og vi er i gang med udbygningen af rute 18 og rute 15, som vi her har skitseret i det lovforslag, der nu foreligger.
Og jeg er sikker på, at når vi får gået tingene igennem i fællesskab, kan vi også enes om at gennemføre dette lovforslag. Så aner jeg ligesom en utilfredshed med, at der ikke er penge, men dér vil jeg gerne gøre opmærksom på, at det jo er Trafikudvalget selv, der har bedt om at få anlægslovforslagene fremsat, i det øjeblik vi var færdige med det forberedende arbejde med VVM osv.
Det er jo baggrunden for, at lovforslagene er blevet fremsat, også selv om det ikke sker i sammenhæng med, at arbejderne er optaget på finansloven.
Det er jo et udtryk for respekt for Trafikudvalgets egen beslutning om, at man ønskede at få anlægslovene frem, så snart det forberedende arbejde var klar.
Det er det nu, og derfor lægger vi det frem.
Jeg beklager tidspunktet, hvis man ikke synes, man kan blive færdig med lovforslagene, men så er det op til Folketinget.